**Ministru kabineta rīkojuma projekta „Par valsts aģentūras „Civilās aviācijas aģentūra” 2021.gada budžeta apstiprināšanu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta „Par valsts aģentūras „Civilās aviācijas aģentūra” 2021.gada budžeta apstiprināšanu” (turpmāk – Projekts) mērķis ir apstiprināt valsts aģentūras “Civilās aviācijas aģentūra” (turpmāk – Civilās aviācijas aģentūra) 2021.gada budžeta ieņēmumus un izdevumus 2 957 032 *euro* apmērā.Projekts stājas spēkā Oficiālo publikāciju un tiesiskās informācijas likumā noteiktajā kārtībā.. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma par budžetu un finanšu vadību 41.panta 1.1daļa. Publisko aģentūru likuma 13.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Civilās aviācijas aģentūra no 2010.gada 1.janvāra ir valsts budžeta nefinansēta iestāde. Saskaņā ar Publisko aģentūru likuma 13.panta trešo daļu valsts aģentūra Likumā par budžetu un finanšu vadību (turpmāk - Likums) noteiktajā kārtībā patstāvīgi veido valsts aģentūras budžetu un to apstiprina Ministru kabinets. Savukārt saskaņā ar Likuma 41.panta 1.1 daļā noteikto budžeta nefinansētu iestāžu nākamā gada budžeta projektus apstiprināšanai Ministru kabinetā iesniedz ministrijas (pārraudzības institūcijas).  Saskaņā ar Publisko aģentūru likuma 14.panta otro daļu gada beigās valsts aģentūras kontā esošo līdzekļu atlikums, kas radies no ieņēmumiem par sniegtajiem maksas pakalpojumiem, citiem pašu ieņēmumiem, paliek aģentūrās rīcībā un to drīkst izlietot izdevumu finansēšanai nākamajā gadā vai turpmākajos gados. Arī Likuma 6.1 panta piektajā daļā noteikts, ka budžeta nefinansētu iestāžu kārtējā gada līdzekļu atlikumu var izmantot nākamajā gadā izdevumu finansēšanai.       Gada beigās esošā līdzekļu atlikuma izmantošana ar Civilās aviācijas aģentūras darbību nesaistītu izdevumu finansēšanai būtu pretrunā ar 1944.gada 7.decembra Konvencijas par starptautisko civilo aviāciju 15.pantā noteikto: “Neviena līgumslēdzēja valsts neuzliek nodevas, nodokļus vai citus maksājumus tikai par tiesībām gaisa kuģim vai tajā esošajām personām vai īpašumam tranzītā šķērsot tās teritoriju, iebraukt tajā vai izbraukt no tās”, kā arī ar Komisijas 2019.gada 11.februāra īstenošanas Regulas (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas Regulas (ES) Nr.390/2013 un (ES) Nr. 391/2013, (turpmāk – Regula Nr. 2019/317) 22.panta 1.punktā noteikto, ka dalībvalstis var nolemt iekļaut izmaksu bāzē šādas aprēķinātās izmaksas, kas radušās saistībā ar aeronavigācijas pakalpojumu sniegšanu, saskaņā ar Komisijas 2004.gada 10.marta Regulas (EK) Nr.550/2004 par aeronavigācijas pakalpojumu sniegšanu vienotajā Eiropas gaisa telpā (turpmāk – Regula Nr.550/2004) 15. panta 2. punkta b) apakšpunkta otro teikumu:  - aprēķinātās izmaksas, kas radušās kompetentajām iestādēm;  - aprēķinātās izmaksas, kas radušās Regulas Nr.550/2004 3.pantā minētajām kvalificētajām iestādēm;  - aprēķinātās izmaksas, kas izriet no Eiropas Aeronavigācijas drošības organizācijas 1960.gada 13.decembra Starptautiskās konvencijas par sadarbību aeronavigācijas drošības jomā (jaunākās redakcijas).       Ņemot vērā iepriekš minētajos starptautiskajos tiesību aktos noteikto, prasības par Civilās aviācijas aģentūras rīcībā esošo līdzekļu izmantošanu vienīgi Civilās aviācijas aģentūras darbības nodrošināšanai ir iekļautas arī Latvijas Republikas normatīvajos aktos:* Likuma “Par aviāciju” 5.panta trešajā daļā noteikts, ka maksa par Civilās aviācijas aģentūras sniegtajiem pakalpojumiem un ieņēmumu daļa par aeronavigācijas pakalpojumiem ieskaitāma Civilās aviācijas aģentūras kontā Valsts kasē un izmantojama vienīgi aģentūras darbības nodrošināšanai;
* Ministru kabineta 2011.gada 19.oktobra noteikumu Nr.823 “Noteikumi par lidlaukā sniegto drošības un glābšanas pasākumu maksu” 11.punktā noteikts, ka valsts akciju sabiedrība “Starptautiskā lidosta “Rīga”” (turpmāk - lidosta “Rīga”) un Civilās aviācijas aģentūra nodrošina, ka no drošības maksas iegūtie līdzekļi tiek izmantoti tikai šo noteikumu 3.punktā minēto pakalpojumu nodrošināšanai.

      Kopš Civilās aviācijas aģentūras izveidošanas 1993.gada 15.oktobrī, tās darbība tiek nodrošināta tikai pašfinansēšanās režīmā. Ievērojot piesardzības principu, Civilās aviācijas aģentūras līdzekļu atlikums veidots vismaz 3 līdz 4 mēnešu izdevumu apjomā, lai vismaz šādā periodā Civilās aviācijas aģentūra spētu nodrošināt tās darbības turpināšanu krīzes vai ārkārtas situācijas apstākļos un spētu segt izdevumus, kad naudas līdzekļi iepriekš rezervēti konkrētu izdevumu segšanai turpmākajos gados.  Civilās aviācijas aģentūras 2020.gada budžets apstiprināts ar Ministru kabineta 2019.gada 29.oktobra rīkojumu Nr.533 “Par valsts aģentūras “Civilās aviācijas aģentūra” 2020.gada budžeta apstiprināšanu” un tajā apstiprināti Civilās aviācijas aģentūras ieņēmumi 4 210 000 *euro* apmērā un izdevumi 4 694 840 *euro* apmērā. Ņemot vērā Covid-19 izplatību pasaulē un izsludināto ārkārtas situāciju valstī no 2020.gada 12.marta ar mērķi ierobežot Covid-19 izplatību ārkārtējās situācijas spēkā esamības laikā (Ministru kabineta 2020. gada 12.marta rīkojums Nr. 103 “Par ārkārtējās situācijas izsludināšanu”), praktiski tika apturēta aviācijas darbība Latvijā. Tāpēc, lai operatīvi risinātu ar ienākošās naudas plūsmas samazinājumu saistītās problēmas un taupīgi, atbildīgi lietotu tās rīcībā esošos naudas līdzekļus, Civilās aviācijas aģentūra ir pārskatījusi 2020.gadam plānotos izdevumus (atliekot apmācības, komandējumus, samazinot izmaksas darbiniekiem, kā arī administratīvās izmaksas, atliekot 2020.gadam plānotos izdevumus inventāra iegādei un pamatkapitāla veidošanai, utt.). Salīdzinot ar sākotnēji 2020.gadam plānotajiem izdevumiem, taupības pasākumu ietvaros kopumā samazinājums veikts 1 077196 *euro* apmērā, tai skaitā komandējumiem 253 235 *euro*, atlīdzībai 451 062 *euro*, apmācībām 102 710 *euro*, biroja preču un inventāra iegādei 40054 *euro*, kapitāliem izdevumiem 204 517 *euro*, administratīviem izdevumiem 25618 *euro.* Tādējādi izteikta ienākošās naudas plūsmas samazinājuma apstākļos tiek nodrošināts arī Civilās aviācijas aģentūras rīcībā esošo resursu lēnāks sarukums. Ņemot vērā ārkārtējās situācijas negatīvo ietekmi, kuras ilgums un apmēri vēl ir grūti prognozējami, arī pēc lidojumu pakāpeniskas atsākšanās krīzes apstākļos darbojas visa aviācijas nozare. Plānojot Civilās aviācijas aģentūras budžetu 2021.gadam (tostarp ieņēmumus gaisa kuģu lidojumu drošuma un civilās aviācijas drošības uzraudzības nodrošināšanai), Civilās aviācijas aģentūra lūdza lidostas “Rīga” viedokli par prognozējamo apkalpoto pasažieru skaitu 2021.-2023.gadā. Izvērtējot patreizējo situāciju, lidosta “Rīga” plāno pārvarēt krīzi un atgriezties pie 2019.gadā apkalpoto pasažieru skaita vien 2023.gadā, kas iepriekš minētā kontekstā norāda uz būtiskiem izaicinājumiem Civilās aviācijas aģentūrai sabalansēt tās ieņēmumus un izdevumus arī turpmāko divu gadu laikā. Saistībā ar iepriekš minēto, pašlaik plānoto resursu ietvaros nevar tikt nodrošināta Civilās aviācijas aģentūras ilgtspējīga darbība, tāpēc Ministru kabineta rīkojumu “Par valsts aģentūras “Civilās aviācijas aģentūra” budžetu 2021.gadam” būs nepieciešams precizēt 2021.gada pirmajā ceturksnī, kad būs precīza informācija par naudas līdzekļu atlikumu Civilās aviācijas aģentūras kontā Valsts kasē uz 2020.gada 31.decembri un kad būs apkopota informācija par 2020.gadā faktiski apkalpoto izlidojošo pasažieru skaitu un faktiski no aviokompānijām 2020.gadā iekasētās maksas apmēru par lidojumu drošuma un civilās aviācijas drošības uzraudzības nodrošināšanu. Sagatavojot grozījumus Ministru kabineta rīkojumā “Par valsts aģentūras “Civilās aviācijas aģentūra” budžetu 2021.gadam”, tiks ņemta vērā arī aktualizēta lidostas “Rīga” prognoze par izlidojošo pasažieru skaitu 2021.-2023.gadā. Pašlaik Civilās aviācijas aģentūra tiek finansēta no pašu ieņēmumiem, kas gūti no sniegtajiem publiskajiem pakalpojumiem saskaņā ar Ministru kabineta 2013.gada 24.septembra noteikumiem Nr.999 „Valsts aģentūras „Civilās aviācijas aģentūra” publisko maksas pakalpojumu cenrādis”, no ieņēmumu daļas par aeronavigācijas pakalpojumiem Rīgas lidojumu informācijas rajonā saskaņā ar Ministru kabineta 2012.gada 3.janvāra noteikumiem Nr.30 „Aeronavigācijas pakalpojumu maksas sadales kārtība” un no maksas par gaisa kuģu lidojumu drošuma un civilās aviācijas drošības uzraudzības nodrošināšanu saskaņā ar Ministru kabineta 2011.gada 19.oktobra noteikumiem Nr.823 „Noteikumi par lidlaukā sniegto drošības un glābšanas pasākumu maksu”.  Ar Projektu tiks apstiprināti Civilās aviācijas aģentūras 2021.gada budžeta ieņēmumi un izdevumi 2 957 032 *euro* apmērā atbilstoši pielikumam. No kopējā ieņēmumu apjoma  925 000 *euro* tiks paredzēti izmaksu segšanai, kas saistītas ar aeronavigācijas pakalpojumu sniegšanas nodrošināšanu, kontroli, uzraudzību, funkcionālo gaisa telpas bloku pārvaldību un citu ar civilās aviācijas drošību saistīto darbību (funkciju) izpildi, 1 614 032 *euro* tiks paredzēti izmaksu segšanai par gaisa kuģu lidojumu drošuma un civilās aviācijas drošības uzraudzības nodrošināšanu, bet 418 000 *euro* ar maksas pakalpojumu sniegšanu saistīto izmaksu segšanai atbilstoši spēkā esošajam cenrādim. Ieņēmumu apjoms par gaisa kuģu lidojumu drošuma un civilās aviācijas drošības uzraudzības nodrošināšanu 2021., 2022. un 2023.gadam noteikts, ņemot vērā lidostas “Rīga” prognozēto izlidojošo pasažieru skaitu šajos gados. Civilās aviācijas aģentūras 2021.gada budžeta projektā, tāpat, kā pārskatītajos izdevumos 2020.gadā, samazinātas izmaksas atlīdzībai, netiek paredzēti izdevumi apmācībām, komandējumiem, inventāra iegādei, u.c. izdevumiem, kas uz laiku samazināti krīzes taupības režīmā.  Taupības režīmā pamatkapitāla veidošanai paredzētās iegādes samazinātas līdz pieciem stacionārajiem datoriem, pieciem monitoriem un vienam portatīvajam datoram par 4400 *euro.*Papildu tam 2021.gadā būtu nepieciešamas iegādes, kas atliktas, samazinot Civilās aviācijas aģentūras 2020.gada plānotos izdevumus:  - datoru ar licencēm iegādei par 12 000 *euro;* - PaloAlto ugunsmūra iegādei par 7 000 *euro;* - portatīvo datoru iegādei par 1 800 *euro;* *-*  Empic papildu moduļu iegādei par 166 740 *euro* (tai skaitā PVN 28938 *euro* apmērā). Pašlaik Rīkojuma projekts neparedz arī Civilās aviācijas aģentūras līdzfinansējumu 264 706 *euro* apmērā (tajā skaitā 2021.gadam 78 759 *euro* apmērā) 2020.gada 16.jūlijā Valsts sekretāru sanāksmē izsludinātā Ministru kabineta noteikumu projekta “Darbības programmas “Izaugsme un nodarbinātība” prioritārā virziena “Ilgtspējīga transporta sistēma” 6.1.2.specifiskā atbalsta mērķa “Veicināt drošību un vides prasību ievērošanu starptautiskajā lidostā “Rīga”” īstenošanas noteikumi” (VSS-581) otrajā projektu iesniegumu atlases kārtā pieejamajam Kohēzijas fonda finansējumam. Tāpēc, gatavojot grozījumus Ministru kabineta rīkojumā “Par valsts aģentūras “Civilās aviācijas aģentūra” budžetu 2021.gadam, Civilās aviācijas aģentūra iespēju robežās meklēs risinājumus ieņēmumu un neatliekamo izdevumu sabalansēšanai vai Kohēzijas fonda līdzfinansētā projekta uzsākšanas termiņu pārcelšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts aģentūra “Civilās aviācijas aģentūra”, Satiksmes ministrija, valsts akciju sabiedrība „Latvijas gaisa satiksme”, valsts akciju sabiedrība “Starptautiskā lidosta “Rīga””. |
| 4. | Cita informācija | Civilās aviācijas aģentūras naudas līdzekļu atlikums uz 2020.gada 31.augustu – 1 287 491,90 *euro.* Savukārt naudas līdzekļu atlikums uz 2020.gada 31.decembri tiks iestrādāts Civilās aviācijas aģentūras 2021.gada budžetā, veicot grozījumus Ministru kabineta rīkojumā “Par valsts aģentūras “Civilās aviācijas aģentūra” budžetu 2021.gadam”. 2020.gadam plānoto, izlietoto un izdevumu samazinājuma rezultātā ietaupīto resursu apjomu kopumā, kā arī sadalījumā pa izmaksu veidiem raksturo šādi dati:

|  |  |  |  |  |
| --- | --- | --- | --- | --- |
| Izmaksu pozīcija | Gada plāns | Izpilde no gada sākuma | Nepieciešamais finansējums 4 mēnešiem | Ietaupījums |
| Atlīdzība | 3139800 | 1831108 | 857630 | 451062 |
| Komandējumi | 305500 | 46265 | 6000 | 253235 |
| Administratīvie izdevumi | 73790 | 24172 | 24000 | 25618 |
| Mācību pakalpojumi | 132000 | 27390 | 1900 | 102710 |
| Krājumi | 63000 | 21346 | 1600 | 40054 |
| Pamatkapitāla veidošana | 205140 | 623 | 0 | 204517 |
| Kopā : |   |   |   | 1077196 |

Savukārt, 2020.gadam plānoto, ieekonomēto un prognozēto izdevumu salīdzinājums ar 2021.gadam rīkojuma projektā pieprasīto izdevumu apjomu ir šāds:

|  |  |  |  |  |
| --- | --- | --- | --- | --- |
|   | 2020.gada plāns | 2020.gada prognozētā ekonomija | 2020.gada prognoze | 2021.gada pieprasījums |
| **Izdevumi - kopā** | **4694840** | **1077196** | **3617644** | **2957032** |
| Uzturēšanas izdevumi | 4489700 | 872679 | 3617021 | 2952632 |
| Kārtējie izdevumi | 4443200 | 872679 | 3570521 | 2910632 |
| Atlīdzība | 3139800 | 451062 | 2688738 | 2580000 |
| Preces un pakalpojumi | 1303400 | 421617 | 881783 | 330632 |
| Starptautiskā sadarbība | 46500 |   | 46500 | 42000 |
| Kapitālie izdevumi | 205140 | 204517 | 623 | 4400 |

 |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
|   **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Saskaņā ar Regulas Nr. 2019/317 22.panta 1.punktu dalībvalstis ir tiesības noteikt izmaksas, ja tās radušās saistībā ar aeronavigācijas pakalpojumu sniegšanu. Ņemot vērā minēto, ar šo rīkojumu tiek noteiktas izmaksas, lai finansētu Civilās aviācijas aģentūras izdevumus, kas saistīti ar aeronavigācijas pakalpojumu nodrošināšanas, kontroles un uzraudzības, gaisa telpas bloka pārvaldības darbību (funkciju) izpildi. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts aģentūra “Civilās aviācijas aģentūra”, valsts akciju sabiedrība „Latvijas gaisa satiksme”, valsts akciju sabiedrība “Starptautiskā lidosta “Rīga””. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāre I.Stepanova